20.9.2022
ET
Euroopa Liidu Teataja
C 361/13 Neljapäev, 24. märtsi 2022
61. kutsub komisjoni ja liikmesriike üles tagama, et uus Euroopa Merendus-, Kalandus- ja Vesiviljelusfond hakkaks toimima võimalikult kiiresti, ning palub komisjonil esitada kiiremas korras ettepanek, mis võimaldaks anda fondist hädaabi ka kriisi ajal, nagu seda on sõda Ukrainas; nõuab tungivalt, et kasutusele võetaks ka kõik ülejäänud Euroopa Merendus- ja Kalandusfondi vahendid, ning nõuab tungivalt, et komisjon ja liikmesriigid kiirendaksid Brexitiga kohanemise reservi rakendamist, et tagada toetuse kiirem jõudmine Brexitist mõjutatud piirkondadeni;
62. nõuab tungivalt, et komisjon esitaks erakorralised meetmed ELi kalanduse, vesiviljeluse ja kogu seotud väärtusahela (töötlemine, jaemüük jms) toetamiseks; nõuab, et need erakorralised meetmed hõlmaksid ettevõtjatele saamata jäänud tulu ja lisakulude hüvitamist, püügitegevuse ajutise peatamise toetust ning tootjaorganisatsioonide ja kogu mereandide väärtusahela toetamist kalapüügi- ja vesiviljelustoodete ajutiseks ladustamiseks (Euroopa Merendus-, Kalandus- ja Vesiviljelusfondi kaudu), järgmisse aastasse ülekantavate kvootide mahu suurendamist 10 % asemel 25 %-ni, riigiabi ülemmäära suurendamist kuni 500 000 euroni laeva kohta vähese tähtsusega abi raamistikus ning kalanduse ja vesiviljeluse lisamist riigiabi meetmete ajutisse kriisiraamistikku; palub, et komisjon ja liikmesriigid võtaksid turgude stabiliseerimiseks kasutusele kõik ühise kalanduspoliitika olemasolevad vahendid;
63. märgib, et kogu toiduainete tarneahelas tuleks kaaluda meetmete võtmist, et kõik sidusrühmad täidaksid põllumajandus- ja toidutootmissektori ning veeandide sektori vastupanuvõime tugevdamisel oma osa, kusjuures sellised meetmed peakvad aitama kaasa ELi 2050. aasta kliimaneutraalsuse sihtide ja eesmärkide saavutamisele; on seisukohal, et kooskõlas ebaausate kaubandustavade direktiivi (8) kiire rakendamisega tuleks erilist tähelepanu pöörata põllumajanduse, kalanduse ja vesiviljeluse elujõulisusele ning jaemüüjate olulisele rollile tootjate õiglase tulu kindlaksmääramisel, pidades sealjuures eelkõige silmas sisendite hinnatõusust tulenevat survet, kuid sama suurel määral ka kohustust tagada, et toit jääks tarbijatele taskukohaseks ja kättesaadavaks;
64. kutsub komisjoni üles tegutsema, et põllumajandusele, kalandusele ja vesiviljelusele antava riigiabi sätted, sealhulgas vähese tähtsusega abi sätted, võimaldaksid liikmesriikidel anda ettevõtjatele kiiret ja paindlikku toetust ning hüvitada Ukraina sõjast tulenevad suurenenud kulud; rõhutab sellega seoses, et liikmesriigid peaksid oma riiklikus raamistikus kaaluma ka sotsiaalmaksete alandamist, teatavate maksude peatamist või vähendamist ning COVID-19 kriisile reageerimiseks mõeldud laenude pikendamist; kutsub komisjoni üles tagama, et riigiabi ei moonutaks konkurentsi ja et liikmesriikidele oleksid tagatud võrdsed tingimused;
65. nõuab tugevamate meetmete võtmist rahvusvahelisel tasandil, et poliitiliste otsuste tegemisel keskendutaks toiduga kindlustatusele, mis võimaldaks vältida nappust ja tagada kõige vähekaitstutele riikidele toitumisalase kindlustatuse, seades esikohale põllumajandustoodete kasutamise toiduks ja vältides takistusi rahvusvahelises toidukaupadega kauplemises;
66. kutsub komisjoni ja liikmesriike üles esitama kiiresti ettepaneku korraldada ÜRO Toidu- ja Põllumajandusorgani­ satsiooni maailma toiduga kindlustatuse komitee kohtumine, mis peaks olema selles küsimuses eelistatud koordineeri­ misfoorum, kuna see tagab, et kõik riigid on kaasatud ja esindatud; kutsub komisjoni ja liikmesriike üles sellel foorumil osalema, et tagada rahvusvaheline koordineerimine, eelkõige varude, biokütuste ja importijariikide rahalise toetamise valdkonnas;
67. on seisukohal, et vaja võib olla ka suuri muutusi turu- ja ekspordimudelites ning korralikku erandolukorra plaanimist, nagu sõltumatus ELi söödatootmises, alternatiivsed ekspordivõimalused, suurem reageerimisvõime, põhitoiduainete, sööda ja muude toidutoodete strateegilised varud, sõltumatus väetiste ja asendustoodete puhul ning selge teave põllumajandus-, kalandus- ja vesiviljelustoodete ülemaailmsete transpordimudelite kohta;
68. nõuab, et meetmeid toidu raiskamise vähendamiseks kiirendataks ja tugevdataks, et maksimeerida toidu kättesaadavust ja ELis olemasolevate ressursside kasutamist ning suurendada seeläbi toidualast sõltumatust; rõhutab vajadust vältida toidu kaotsiminekut ladustamise ajal ja kõigis tarneahela etappides, hõlbustada toidu annetamist vastutust käsitlevate õigusaktide sidusa rakendamise kaudu, ergutada toidujäätmete taaskasutamist ning töötada välja alternatiivsed võimalused jaemüüjate jaoks (näiteks soodushinnaga müük ja koostöö kohalike kogukonnaprojektidega, mille eesmärk on
(8)
ELT L 111, 25.4.2019, lk 59.